和顧伯玉陳朝檜
作者：牟巘
朝代：宋

paragraphs: 長城大雄古剎裏，一庭老枿質已死。
依約僅見左紐紋，垂柯布葉乃如此。
相傳云是陳朝檜，欲論往事皆死鬼。
冰懸雪跨黄塵盡，何煩皂莢相料理。
只應孤根鐵石堅，不怕如壺之赤螘。
四旁那復有生意，生意却從中心起。
陳氏機淺根枝弱，雖有子孫何足倚。
崢嶸霸業隨手壞，五傳不堪重屈指。
君語居然多硬語，千載興亡雜悲喜。
隋唐而來尤可感，區區未數錢與李。